Attur Malti b'unur f'wieħed mill-aktar festivals rinomati taċ-ċinema Jesmark Scicluna, attur prinċipali fil-film Malti "Luzzu", irnexxielu jikseb unur f'wieħed mill-aktar festivals rinomati taċ-ċinema minn madwar id-dinja – Sundance Film Festival. Għal Jesmark Scicluna, sajjied mis-Siġġiewi, dan il-film kien l-ewwel darba li qatt deher fid-dinja ċinematografika fil-kapaċità tiegħu ta' attur. Il-film Luzzu qed jirċievi tifħir kemm mill-udjenzi kif ukoll mill-kritiċi taċ-ċinema b'rivisti internazzjonali bħal Variety u Screenplay ifaħħru t-teknika, it-tema u l-messaġġ ta' dan il-film bl-ilsien Malti. Il-Ministeru għat-Turiżmu u Protezzjoni tal-Konsumatur feraħ lil Jesmark ta' dan l-unur u qal li din hija aħbar pożittiva għall-industrija tal-films lokali. Żied jgħid li l-gvern se jkompli jsaħħaħ ir-riżorsi tiegħu biex din l-industriija tkompli tkun waħda reżiljenti u t-talent Malti f'dan is-settur jiġi xprunat b'iżjed opportunitajiet internazzjonali. F'isem il-Partit Nazzjonalista, il-Kelliem tal-Oppożizzjoni għall-Gvern Lokali, Wirt Nazzjonali u ż-Żgħażagħ Karl Gouder qal li dan l-unur mhux biss jagħmel ġieħ lil Jesmark u t-tim ta' madwaru iżda huwa wkoll unur għal Malta u Għawdex.